樊口
作者：劉敞
朝代：宋

paragraphs: 回舟武昌郭，暫往樊水上。
樊水何清冷，樊山亦孤壮。
壽藤驗百歲，喬木過十丈。
絕俗殊崎嶇，攀緣幸可傍。
林端見漁舍，戶牖相背向。
雞犬鳴雲中，神仙豈殊状。
昔聞元次山，於焉寄荒浪。
鄰里俱已非，陵谷平得喪。
茅茨固微物，蕪滅不可訪。
向乏數卷書，終隨衆人葬。
清時易直道，末俗擯高尚。
陳迹成渺茫，孤吟屢惆悵。